Vlieënde Fichies nou nasionale kampioene | Netwerk24
Suid-Afrikaners het hul toptien- invloedrykste handelsname gekies, wat blyk uniek te wees omdat die ranglys nie met internasionale neigings ooreenstem nie.
Vlieënde Fichies nou nasionale kampioene
Deur Alzane Narrain 03 Julie 2018 22:00
Die Fichardtpark Lions-rasieleiers in Bloemfontein het nuwe hoogtes bereik toe die Hoërskool Fichardtpark se twee spanne as die nasionale kampioene gekroon is.
Dié skool se twee spanne het die naweek op die jaarlikse South African Majorette and Cheerleading Association (Samca) kampioenskappe in Oudtshoorn uitgeblink toe hulle die eerste plek in die afdelings Co-ed Large (gemengde span) en All Girls Large (slegs meisies) behaal het.
Die Hoërskool Fichardtpark Lions Cheerleaders het die naweek nuwe hoogtes bereik toe hulle as nasionale kampioene gekroon is. Foto: Verskaf
Die Hoërskool Fichardtpark Lions Cheerleaders in aksie. Foto: Verskaf
Dit was ’n eerste vir dié hoërskool nadat hulle teen honderde ander spanne meegeding het.
Daniel Otto, afrigter van die rasieleiers, sê die 37 hoërskoolmeisies en -seuns was Saterdag sprakeloos toe hulle as algehele nasionale kampioene gekroon is.
“Niemand het die prestasie verwag nie omdat ons vorige jare net die vierde plek behaal het. Ons was altyd net ’n paar tree agter die podiumplek.”
Die spanne is só gemotiveerd deur hul uitstekende prestasies dat hulle al planne vir 2019 se kampioenskappe begin maak het, sê Otto.
Hulle het twee weke voor die nasionale kampioenskappe elke dag byna ses uur geoefen.
Die spanne het vanjaar ook opleiding van Amerikaanse afrigters ontvang om hulle vir die kompetisie voor te berei.
Otto sê dit het harde werk en toewyding geneem omdat die leerlinge eksamen geskryf en boonop nog ’n ander sportsoort beoefen het.
Hulle fokus nou op die Vrystaatse proewe en om hul Proteakleure later vanjaar te verwerf.
Karla van Druten en Bianca van Tonder is die rasieleiers se ander afrigters.
Meer oor: Oudtshoorn | Bloemfontein